Vrouedag: Is vroue die sterker geslag?Foto:Wordpress.com Ter viering van Vrouedag het Maroela Media gaan ondersoek instel om te kyk of vroue dalk die sterker geslag is… Hoewel daar baie faktore is wat dit bepaal, meen navorsers aan die Gent-universiteit in België vroue het beter immuunstelsels het as gevolg van hul genetiese materiaal wat in die X-chromosoom gevind word. Vroue word om dié rede nie so gou siek van infeksies nie. Estrogeen help ook om vroue se immuunstelsel te versterk. Volgens die International Journal of Business Governance and Ethics is maatskappye met ŉ vrou aan stuur meer geneig om suksesvol te wees omdat vroue besluite maak waarby die meerderheid mense in die maatskappy sal baat. Vroue is ook geneig om meer empaties en regverdig te wees. ŉ Studie, wat onderhoude met 600 direkteure van maatskappye ingesluit het, het getoon dat as dit kom by botsende belange, vroue meer regverdige besluite maak. ŉ Studie van die Boston-universiteit toon dat 85% van mense wat ouer as 100 jaar word, vroue is. Vroue leef ongeveer 5% langer as mans en hoewel leefstyl en omgewing ŉ groot rol speel, is dit moontlik as gevolg van biologiese redes, volgens Tom Kirkwood van Newcastle-universiteit in Brittanje. Vroue het twee X-chromosome wat beteken hulle het twee stelle kopieë van elke geen – as daar fout is met die een, is daar een om op terug te val. Mans het dit nie. Diane Halpern, emerita in sielkunde aan die Claremont McKenna-kollege in Los Angeles, meen vroue is in staat om goed makliker op te spoor omdat hulle meer geneig is om bakens te gebruik, waar mans hul eie rigting sal inslaan omdat hulle op gevoel sal reken. Vroue onthou ook beter waar goed soos motorsleutels is. In die afgelope 100 jaar het vroue en mans se IK toegeneem. Vroue se IK het nie net verbeter nie, maar hul telling is nou ook hoër as dié van mans. So sê James Flynn, ŉ kenner in IK-toetsing. Hy meen die rede hiervoor is dat vroue dikwels ŉ werk- en gesinslewe moet balanseer. Flynn meen dié vordering is so merkbaar omdat vroue in die verlede benadeel was. Mans is 77% meer geneig om te verongeluk omdat hulle meer onverskillig as vroue bestuur. Die Carnegie Mellon-universitieit het studies in dié verband gedoen. Readers Digest meen mans bestuur teen ŉ hoër spoed, is geneig om nie ŉ veiligheidsgordel te dra nie en bestuur ook makliker onder die invloed van drank. Soveel as 36% van vroue in die VSA sien om na hul bejaarde ouers, teenoor die 16% van mans. Hoewel die man se rol nie onderskat moet word nie, blyk dit dat vroue die sterker geslag is. ŉ Mens kan mos nie met wetenskap stry nie. Maar as dit jou nie oorreed nie, onthou wat Steve gesê het: “Daar’s ŉ vrou wat weet wat aangaan, agter elke man…”